เงินบาทเปิด 29.85/89 บาท
ธนาคารกรุงเทพ รายงาน เงินบาทเปิด 29.85/89 แข็งค่าตามยูโร คาดผู้นำอียูบรรลุข้อตกลงแก้หนี้กรีซ
21 ก.ค. 2554

ธนาคารกรุงเทพ รายงาน เงินบาทเปิด 29.85/89 แข็งค่าตามยูโร คาดผู้นำอียูบรรลุข้อตกลงแก้หนี้กรีซ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.85/89 บาท/ดอลลาร์ แข็งค่าขึ้นอีกจากเย็นวานนี้ที่ปิดตลาดที่ระดับ 29.90/92 บาท/ดอลลาร์
แนวโน้มวันนี้เงินบาทจะยังแข็งค่าต่อ เนื่องจากนักลงทุนมีความเชื่อมั่นมากขึ้นว่าในการประชุมสุดยอดผู้นำยูโรโซนวันนี้ ทั้งฝรั่งเศสและเยอรมนีจะสามารถบรรลุข้อตกลงร่วมกันได้ในเรื่องการแก้ปัญหาหนี้สาธารณะของกรีซ และไม่มีปัญหาความขัดแย้งทางความคิดกันตามที่เป็นข่าวออกมาก่อนหน้านี้ จึงทำให้เงินยูโรปรับตัวแข็งค่าขึ้น และบาทก็น่าจะแข็งค่าตาม         
"วันนี้จะมีการประชุมสุดยอดผู้นำยุโรป ตลาดเชื่อมั่นว่าจะมีการบรรลุข้อตกลง เพราะตามที่เยอรมนีกับฝรั่งเศสเคยคุยกันไว้ก่อนหน้านี้ และข่าวออกมาว่าทั้ง 2 ประเทศขัดแย้งกันด้านความคิด แต่จริงๆ แล้วผู้นำออกมาบอกว่าไม่ได้ขัดแย้งอย่างที่สื่อไปออกข่าว เลยสร้างความเชื่อมั่นให้ตลาด ส่งผลให้ยูโรแข็งค่าขึ้น ส่งผลให้บาทแข็งค่าขึ้นจากเมื่อวานด้วย" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.70/75 เยน/ดอลลาร์ ส่วนเงินยูโรอยู่ที่ระดับ 1.4250/4260 ดอลลาร์/ยูโร
นักบริหารเงิน คาดว่า วันนี้แนวโน้มเงินบาทจะแข็งค่าขึ้น โดยเคลื่อนไหวอยู่ในกรอบ 29.80-29.95 บาท/ดอลลาร์